Σχέδιο ΑΠΟΦΑΣΗ ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΕΚ-ΤΟΥΡΚΙΑΣ για την τροποποίηση της απόφασης αριθ. 1/96, όπως τροποποιήθηκε με τις αποφάσεις 1/97 και 2/97, σχετικά με τον καθορισμό λεπτομερών κανόνων εφαρμογής της απόφασης αριθ. 1/95 του Συμβουλίου Σύνδεσης ΕΚ-Τουρκίας - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η απόφαση αριθ. 1/96 της Επιτροπής Τελωνειακής Συνεργασίας ΕΚ-Τουρκίας, της 20ής Μαΐου 1996, για τον καθορισμό λεπτομερών κανόνων εφαρμογής της απόφασης αριθ. 1/95 του Συμβουλίου Σύνδεσης ΕΚ-Τουρκίας πρέπει να τροποποιηθεί για να ληφθούν υπόψη οι πρόσφατες εξελίξεις στην κοινοτική τελωνειακή νομοθεσία. Οι διατάξεις όσον αφορά την έκδοση και τον έλεγχο των πιστοποιητικών κυκλοφορίας και τη διοικητική συνεργασία πρέπει να εναρμονιστούν με τις αντίστοιχες διατάξεις που προβλέπονται σε άλλες συμφωνίες σύνδεσης με τρίτες χώρες.

2. Επιπλέον, η Τουρκία ευθυγραμμίζει διαρκώς τους δασμούς της με το κοινοτικό δασμολόγιο, όπως προβλέπεται στην απόφαση αριθ. 1/95 του Συμβουλίου Σύνδεσης ΕΚ-Τουρκίας. Στο άρθρο 15 της απόφασης αριθ. 1/95 προβλέπεται ότι μέχρι την 1η Ιανουαρίου 2001, η Τουρκία δύναται να διατηρήσει έναντι τρίτων χωρών σε ισχύ, μέχρι την 1η Ιανουαρίου 2001, τελωνειακούς δασμούς υψηλότερους από εκείνους που προβλέπει το κοινό δασμολόγιο για προϊόντα που συμφωνούνται από το Συμβούλιο Σύνδεσης. Από την 1η Ιανουαρίου 2001, η Τουρκία, για τα προϊόντα που καλύπτονται από την απόφαση 1/95, εφαρμόζει έναντι τρίτων χωρών τους ίδιους δασμούς με την Κοινότητα.

3. Η λήξη, την 1η Ιανουαρίου 2001, της εξαίρεσης που προβλέπεται στο άρθρο 15 καθιστά περιττή κάθε αναφορά στον "χαρακτήρα καταγωγής". Επιπλέον, η αναφορά στην "καταγωγή" αποτελεί αιτία σύγχυσης για τους οικονομικούς φορείς και τις αρχές. Πολλοί φορείς και αρχές πιστεύουν ότι το A.TR χρησιμεύει κυρίως ως απόδειξη καταγωγής ενώ στην πραγματικότητα, χρησιμεύει ως πιστοποίηση ότι έχουν εφαρμοστεί οι διατάξεις σχετικά με την ελεύθερη κυκλοφορία των βιομηχανικών προϊόντων μεταξύ της Κοινότητας και της Τουρκίας. Ως εκ τούτου, όλες οι αναφορές στην "καταγωγή των εμπορευμάτων" διαγράφηκαν στο κείμενο της απόφασης για τον καθορισμό των λεπτομερών κανόνων εφαρμογής της απόφασης αριθ. 1/95 του Συμβουλίου Σύνδεσης ΕΚ-Τουρκίας.

4. Η νέα απόφαση για τον καθορισμό λεπτομερών κανόνων εφαρμογής της απόφασης αριθ. 1/95 αναμένεται να εφαρμοστεί από την 1η Ιανουαρίου 2001. Υπό το πρίσμα των ανωτέρω, η Επιτροπή προτείνει στο Συμβούλιο να εγκρίνει, το συντομότερο δυνατό, το κείμενο της συνημμένης πρότασης απόφασης ως κοινή θέση της Κοινότητας στην Επιτροπή Τελωνειακής Συνεργασίας ΕΚ-Τουρκίας.

Σχέδιο ΑΠΟΦΑΣΗ ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΕΚ-ΤΟΥΡΚΙΑΣ για την τροποποίηση της απόφασης αριθ. 1/96, όπως τροποποιήθηκε με τις αποφάσεις 1/97 και 2/97, σχετικά με τον καθορισμό λεπτομερών κανόνων εφαρμογής της απόφασης αριθ. 1/95 του Συμβουλίου Σύνδεσης ΕΚ-Τουρκίας

Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ,

Έχοντας υπόψη:

τη συμφωνία της 12ης Σεπτεμβρίου 1963 για την καθιέρωση σύνδεσης μεταξύ της ΕΟΚ και της Τουρκίας,

την απόφαση αριθ. 1/95 του Συμβουλίου Σύνδεσης ΕΚ-Τουρκίας, της 22ας Δεκεμβρίου 1995, για την εφαρμογή της οριστικής φάσης της τελωνειακής ένωσης [1] και, ιδίως, το άρθρο 3 παράγραφος 6, το άρθρο 13 παράγραφος 3 και το άρθρο 28 παράγραφος 3,

[1] ΕΕ L 35 της 13.2.1996, σ. 1.

Εκτιμώντας τα εξής:

(1) Πρέπει να τροποποιηθεί η απόφαση αριθ. 1/96 της Επιτροπής Τελωνειακής Συνεργασίας, της 20ής Μαΐου 1996, για τον καθορισμό λεπτομερών κανόνων εφαρμογής της απόφασης αριθ. 1/95 του Συμβουλίου Σύνδεσης ΕΚ-Τουρκίας, όσον αφορά τους όρους έκδοσης και εκ των υστέρων ελέγχου των πιστοποιητικών A.TR.

(2) Κατά την εφαρμογή της οριστικής φάσης της τελωνειακής ένωσης ΕΚ-Τουρκίας [2], επήλθαν ορισμένες προσαρμογές οι οποίες καθιστούν απαραίτητες τις τροποποιήσεις της απόφασης αριθ. 1/96 για το καθορισμό λεπτομερών κανόνων εφαρμογής της απόφασης αριθ. 1/95 του Συμβουλίου Σύνδεσης ΕΚ-Τουρκίας.

[2] Απόφαση όπως τροποποιήθηκε με την απόφαση αριθ. 1/97 της Επιτροπής Τελωνειακής Συνεργασίας ΕΚ-Τουρκίας (ΕΕ L 166, 25.6.1997, σ. 7) και την απόφαση αριθ. 2/97 της Επιτροπής Τελωνειακής Συνεργασίας ΕΚ-Τουρκίας (ΕΕ L 249, 12.9.1997, σ. 18). Έκδοση της απόφασης 1/98 (ΕΕ L 86, 20.3.1998).

(3) Από την 1η Ιανουαρίου 2001, η Τουρκία, στα προϊόντα που καλύπτονται από την απόφαση 1/95, εφαρμόζει έναντι τρίτων χωρών τους ίδιους δασμούς με την Κοινότητα λόγω της λήξης της παρέκκλισης που ορίζεται στο άρθρο 15 της απόφασης αριθ. 1/95 του Συμβουλίου Σύνδεσης ΕΚ-Τουρκίας.

ΑΠΟΦΑΣΙΖΕΙ:

Τίτλος I Γενικές διατάξεις

Άρθρο 1

Η παρούσα απόφαση καθορίζει τις διατάξεις εφαρμογής της απόφασης αριθ. 1/95 του Συμβουλίου Σύνδεσης ΕΚ-Τουρκίας, εφεξής καλούμενης βασικής απόφασης.

Άρθρο 2

Για τους σκοπούς της παρούσας απόφασης:

1. ως "τρίτη χώρα" νοείται χώρα ή επικράτεια που δεν ανήκει στο τελωνειακό έδαφος της τελωνειακής ένωσης ΕΚ-Τουρκίας.

2. ως "μέρος της τελωνειακής ένωσης" νοείται, αφενός, το τελωνειακό έδαφος της Κοινότητας και, αφετέρου, το τελωνειακό έδαφος της Τουρκίας.

Τίτλος II Τελωνειακές διατάξεις που εφαρμόζονται στις συναλλαγές εμπορευμάτων μεταξύ των δύο μερών της τελωνειακής ένωσης

Κεφάλαιο 1 Γενικά

Άρθρο 3

Με την επιφύλαξη των διατάξεων για την ελεύθερη κυκλοφορία που περιέχονται στη βασική απόφαση, ο κοινοτικός τελωνειακός κώδικας και οι διατάξεις εφαρμογής του, που εφαρμόζονται στο τελωνειακό έδαφος της Κοινότητας, και ο τουρκικός τελωνειακός κώδικας και οι διατάξεις εφαρμογής του, που εφαρμόζονται στο τελωνειακό έδαφος της Τουρκίας, ισχύουν κατά τις συναλλαγές εμπορευμάτων μεταξύ των δύο μερών της τελωνειακής ένωσης, σύμφωνα με τους όρους που καθορίζει η παρούσα απόφαση.

Άρθρο 4

1. Για την εφαρμογή του άρθρου 3 παράγραφος 4 της βασικής απόφασης, οι διατυπώσεις εισαγωγής θεωρείται ότι έχουν τηρηθεί στο κράτος εξαγωγής με την επικύρωση του εγγράφου που είναι αναγκαίο για την ελεύθερη κυκλοφορία των συγκεκριμένων εμπορευμάτων.

2. Η επικύρωση που αναφέρεται στην παράγραφο 1 δημιουργεί τελωνειακή οφειλή για την εισαγωγή που πρόκειται να πραγματοποιηθεί. Παρέχει επίσης έδαφος για την εφαρμογή των μέτρων εμπορικής πολιτικής που περιγράφονται στο άρθρο 12 της βασικής απόφασης και στα οποία ενδεχομένως υπόκεινται τα εκάστοτε εμπορεύματα.

3. Ως χρόνος γένεσης της τελωνειακής οφειλής θεωρείται η στιγμή κατά την οποία οι τελωνειακές αρχές αποδέχονται τη διασάφηση εξαγωγής για τα συγκεκριμένα εμπορεύματα.

4. Ως οφειλέτης θεωρείται ο διασαφιστής. Σε περίπτωση έμμεσης αντιπροσώπευσης, το πρόσωπο για λογαριασμό του οποίου κατατίθεται η διασάφηση θεωρείται επίσης οφειλέτης.

5. Το ποσό των δασμών που αντιστοιχούν στην τελωνειακή αυτή οφειλή καθορίζεται υπό τους ιδίους όρους με την περίπτωση της τελωνειακής οφειλής που προκύπτει από την αποδοχή, την ίδια ημερομηνία, της διασάφησης για θέση σε ελεύθερη κυκλοφορία των εν λόγω εμπορευμάτων με σκοπό την ολοκλήρωση της διαδικασίας ενεργητικής τελειοποίησης.

Κεφάλαιο 2 Διατάξεις σχετικά με τη διοικητική συνεργασία για την κυκλοφορία εμπορευμάτων

Άρθρο 5

Με την επιφύλαξη του άρθρου 11, η απόδειξη ότι πληρούνται οι αναγκαίοι όροι για την εφαρμογή των διατάξεων για την ελεύθερη κυκλοφορία των βιομηχανικών προϊόντων μεταξύ της Κοινότητας και της Τουρκίας παρέχεται μέσω αποδεικτικού εγγράφου που εκδίδεται, κατόπιν αιτήσεως του εξαγωγέα, από τις τελωνειακές αρχές της Τουρκίας ή ενός κράτους μέλους.

Άρθρο 6

1. Ως αποδεικτικό έγγραφο που αναφέρει το άρθρο 5 της παρούσας απόφασης θεωρείται το πιστοποιητικό κυκλοφορίας των εμπορευμάτων A.TR. Υπόδειγμα του εντύπου αυτού παρατίθεται στο παράρτημα I.

2. Το πιστοποιητικό A.TR. μπορεί να χρησιμοποιείται μόνο όταν τα εμπορεύματα μεταφέρονται απευθείας από την Κοινότητα στην Τουρκία ή από την Τουρκία στην Κοινότητα. Ωστόσο, προϊόντα που αποτελούν μία και μόνον αποστολή, μπορούν να μεταφερθούν μέσω άλλων εδαφών με, ενδεχομένως, μεταφόρτωση ή προσωρινή αποθήκευση στο έδαφος αυτό, υπό τον όρο ότι τα προϊόντα παραμένουν υπό την επιτήρηση των τελωνειακών αρχών της χώρας διαμετακόμισης ή αποθήκευσης και δεν υφίστανται εκεί άλλες εργασίες εκτός από την εκφόρτωση, την επαναφόρτωση ή οποιαδήποτε άλλη εργασία που αποβλέπει στη διατήρησή τους σε καλή κατάσταση.

Προϊόντα από την Τουρκία ή από την Κοινότητα μπορούν να μεταφέρονται με αγωγούς διαμέσου εδάφους άλλου από αυτό της Κοινότητας ή της Τουρκίας.

3. Η απόδειξη ότι πληρούνται οι όροι της παραγράφου 2 παρέχεται στις τελωνειακές αρχές του κράτους εισαγωγής με την προσκόμιση:

(α) ενιαίου εγγράφου μεταφοράς, το οποίο καλύπτει τη διέλευση από το κράτος εξαγωγής μέσω του κράτους διαμετακόμισης. ή

(β) πιστοποιητικού εκδοθέντος από τις τελωνειακές αρχές της χώρας διαμετακόμισης, το οποίο:

(i) παρέχει ακριβή περιγραφή των εμπορευμάτων.

(ii) περιλαμβάνει τις ημερομηνίες εκφόρτωσης και μεταφόρτωσης των εμπορευμάτων και, κατά περίπτωση, τα ονόματα των πλοίων ή τα στοιχεία των άλλων μέσων μεταφοράς που χρησιμοποιήθηκαν. και

(iii) πιστοποιεί τις συνθήκες υπό τις οποίες τα προϊόντα παρέμειναν στη χώρα διαμετακόμισης. ή

σε περίπτωση ελλείψεως αυτών, κάθε άλλου αποδεικτικού εγγράφου.

Άρθρο 7

1. Το πιστοποιητικό κυκλοφορίας εμπορευμάτων A.TR. θεωρείται από τις τελωνειακές αρχές του κράτους εξαγωγής κατά την εξαγωγή των εμπορευμάτων τα οποία αφορά. Το εν λόγω πιστοποιητικό αποδίδεται στον εξαγωγέα μόλις πραγματοποιηθεί ή εξασφαλιστεί η πραγματική εξαγωγή.

2. Το πιστοποιητικό κυκλοφορίας εμπορευμάτων A.TR. θεωρείται μόνον εφόσον μπορεί να χρησιμοποιηθεί ως αποδεικτικό έγγραφο στο πλαίσιο της εφαρμογής της ελεύθερης κυκλοφορίας που προβλέπει η βασική απόφαση.

3. Ο εξαγωγέας που ζητεί την έκδοση πιστοποιητικού A.TR. πρέπει να είναι σε θέση να υποβάλει, εάν του ζητηθεί από τις τελωνειακές αρχές του κράτους εξαγωγής στο οποίο εκδίδεται το πιστοποιητικό A.TR., κάθε κατάλληλο έγγραφο που αποδεικνύει τον χαρακτήρα των σχετικών προϊόντων, καθώς και την πλήρωση των λοιπών όρων που προβλέπει η βασική απόφαση και η παρούσα απόφαση.

4. Οι τελωνειακές αρχές που εκδίδουν πιστοποιητικά A.TR λαμβάνουν όλα τα αναγκαία μέτρα για την επαλήθευση του χαρακτήρα των προϊόντων και της πλήρωσης των λοιπών όρων της βασικής απόφασης και της παρούσας απόφασης. Για τον σκοπό αυτό, έχουν το δικαίωμα να ζητούν την προσκόμιση αποδεικτικών εγγράφων και να διενεργούν ελέγχους των λογιστικών καταχωρήσεων του εξαγωγέα ή οποιονδήποτε άλλο έλεγχο θεωρούν αναγκαίο. Οι τελωνειακές αρχές που εκδίδουν πιστοποιητικά A.TR εξασφαλίζουν επίσης την ορθή συμπλήρωση αυτών. Ιδίως, ελέγχουν αν ο χώρος όπου αναγράφεται η περιγραφή των προϊόντων έχει συμπληρωθεί με τρόπο που να αποκλείει οποιαδήποτε πιθανότητα δολίων προσθηκών.

Άρθρο 8

1. Το πιστοποιητικό κυκλοφορίας εμπορευμάτων A.TR. πρέπει να υποβάλλεται εντός τεσσάρων μηνών από την ημερομηνία έκδοσης από τις τελωνειακές αρχές του κράτους εξαγωγής, στις τελωνειακές αρχές του κράτους εισαγωγής.

2. Τα πιστοποιητικά κυκλοφορίας εμπορευμάτων A.TR τα οποία υποβάλλονται στις τελωνειακές αρχές του κράτους εισαγωγής μετά τη λήξη της προθεσμίας προσκόμισης που προβλέπεται στην παράγραφο 1, μπορούν να γίνονται αποδεκτά εφόσον η μη τήρηση της προθεσμίας οφείλεται σε εξαιρετικές περιστάσεις.

3. Σε άλλες περιπτώσεις καθυστερημένης προσκόμισης, οι τελωνειακές αρχές του κράτους εισαγωγής αποδέχονται τα πιστοποιητικά κυκλοφορίας εμπορευμάτων A.TR. εφόσον τα εμπορεύματα έχουν προσκομιστεί σ' αυτές πριν από τη λήξη της σχετικής προθεσμίας.

Άρθρο 9

1. Το πιστοποιητικό κυκλοφορίας A.TR. συντάσσεται σε κατάλληλο έντυπο, υπόδειγμα του οποίου επισυνάπτεται στην παρούσα απόφαση, σε μία από τις επίσημες γλώσσες της Κοινότητας ή στην τουρκική γλώσσα, και σύμφωνα με τις διατάξεις του εσωτερικού δικαίου του κράτους εξαγωγής. Όταν τα πιστοποιητικά συντάσσονται στην τουρκική, πρέπει επίσης να συντάσσονται και σε μία από τις επίσημες γλώσσες της Κοινότητας. Δακτυλογραφούνται ή συμπληρώνονται με το χέρι, με κεφαλαία γράμματα και μελάνι.

2. Οι διαστάσεις κάθε εντύπου είναι 210 x 297 χιλιοστά. Το χαρτί που χρησιμοποιείται είναι χρώματος λευκού, χωρίς μηχανικούς πολτούς, με κόλλα γραφής και ζυγίζει τουλάχιστον 25 γραμμάρια ανά τετραγωνικό μέτρο. Φέρει έντυπη πράσινη κυματοειδή διάταξη γραμμών, η οποία καθιστά εμφανή κάθε παραποίηση με μηχανικά ή χημικά μέσα.

Τα κράτη μέλη και η Τουρκία μπορούν να διατηρούν το δικαίωμα να τυπώνουν τα πιστοποιητικά οι ίδιοι ή να αναθέτουν την εκτύπωσή τους σε εγκεκριμένους εκτυπωτές. Στην περίπτωση αυτή, κάθε πιστοποιητικό αναφέρει το όνομα και τη διεύθυνση του τυπογραφείου ή το σήμα αναγνώρισής του. Φέρει επίσης αύξοντα αριθμό βάσει του οποίου μπορεί να εντοπιστεί.

3. Τα πιστοποιητικά κυκλοφορίας A.TR. συμπληρώνονται σύμφωνα με το επεξηγηματικό σημείωμα που περιέχεται στο παράρτημα ΙΙ και σύμφωνα με όλους τους συμπληρωματικούς κανόνες που ορίζονται στο πλαίσιο της τελωνειακής ένωσης.

Άρθρο 10

1. Τα πιστοποιητικά κυκλοφορίας υποβάλλονται στις τελωνειακές αρχές του κράτους εισαγωγής σύμφωνα με τις διαδικασίες που ορίζει το εν λόγω κράτος. Οι αρχές αυτές μπορούν να απαιτήσουν μετάφραση ενός πιστοποιητικού. Μπορούν επίσης να απαιτήσουν να συνοδεύεται η διασάφηση εισαγωγής από δήλωση του εισαγωγέα σύμφωνα με την οποία τα εμπορεύματα πληρούν τις προϋποθέσεις που απαιτούνται για την ελεύθερη κυκλοφορία.

2. Η διαπίστωση μικροδιαφορών μεταξύ των ενδείξεων που αναφέρονται στο πιστοποιητικό κυκλοφορίας A.TR και αυτών που αναφέρονται στο έγγραφο που υποβάλλεται στις τελωνειακές αρχές για τη διεκπεραίωση των διατυπώσεων εισαγωγής των εμπορευμάτων, δεν συνεπάγεται αφ' εαυτής την ακυρότητα των πιστοποιητικών εάν αποδειχθεί δεόντως ότι τα πιστοποιητικά αυτά αντιστοιχούν στα προσκομισθέντα εμπορεύματα.

3. Τα προφανή υλικά λάθη όπως τα λάθη δακτυλογράφησης σε πιστοποιητικά κυκλοφορίας A.TR, δεν συνεπάγονται την απόρριψη του εγγράφου εφόσον τα λάθη αυτά δεν μπορούν να θέσουν υπό αμφισβήτηση την ακρίβεια των δηλώσεων που περιέχει το εν λόγω έγγραφο.

4. Σε περίπτωση κλοπής, απώλειας ή καταστροφής πιστοποιητικού A.TR., ο εξαγωγέας μπορεί να ζητήσει από την τελωνειακη αρχή που το εξέδωσε, αντίγραφο που θα εκδοθεί βάσει των διαθέσιμων παραστατικών εξαγωγής. Το αντίγραφο A.TR. που εκδίδεται με τον τρόπο αυτό, πρέπει να φέρει στη θέση 8, μία από τις ακόλουθες μνείες, παράλληλα με την ημερομηνία έκδοσης και τον αύξοντα αριθμό του πρωτότυπου πιστοποιητικού:

- DUPLICADO

- DUPLIKAT

- DUPLIKAT

- (((((((((

- DUPLICATE

- DUPLICATA

- DUPLICATO

- DUPLICAAT

- SEGUNDA VIA

- KAKSOISKAPPALE

- DUPLIKAT

- IKINCI NάSHADIR.

Άρθρο 11 Απλουστευμένη διαδικασία έκδοσης πιστοποιητικών

1. Κατά παρέκκλιση του άρθρου 7 της παρούσας απόφασης, για την έκδοση πιστοποιητικών κυκλοφορίας εμπορευμάτων AT.R, μπορεί να χρησιμοποιείται απλουστευμένη διαδικασία σύμφωνα με τις ακόλουθες διατάξεις.

2. Οι τελωνειακές αρχές του κράτους εξαγωγής μπορούν να επιτρέπουν σε κάθε εξαγωγέα, εφεξής αναφερόμενο ως "εγκεκριμένος εξαγωγέας", που πραγματοποιεί συχνά μεταφορές εμπορευμάτων για τις οποίες εκδίδεται ενδεχομένως πιστοποιητικό κυκλοφορίας AT.R και ο οποίος παρέχει στις τελωνειακές αρχές όλες τις απαραίτητες εγγυήσεις για την επαλήθευση του καθεστώτος των εμπορευμάτων, να μην προσκομίζει τη στιγμή της εξαγωγής στο τελωνείο του κράτους εξαγωγής τα εμπορεύματα ή την αίτηση για πιστοποιητικό κυκλοφορίας AT.R που αναφέρεται στα εμπορεύματα αυτά, με σκοπό την έκδοση πιστοποιητικού κυκλοφορίας AT.R υπό τους όρους που παρατίθενται στο άρθρο 7 της παρούσας απόφασης.

3. Οι τελωνειακές αρχές δεν χορηγούν την άδεια που αναφέρεται στην παράγραφο 2 στους εισαγωγείς που δεν παρέχουν τις εγγυήσεις που κρίνονται απαραίτητες. Οι αρμόδιες αρχές μπορούν να ανακαλούν την άδεια οποιαδήποτε στιγμή. Πρέπει να την ανακαλούν όταν ο εγκεκριμένος εξαγωγέας δεν πληροί πλέον τους απαιτούμενους όρους ή δεν παρέχει πλέον τις σχετικές εγγυήσεις.

4. Στην άδεια που χορηγούν οι τελωνειακές αρχές, διευκρινίζονται ειδικότερα:

(α) το αρμόδιο τελωνείο για την εκ των προτέρων θεώρηση των πιστοποιητικών.

(β) ο τρόπος με τον οποίο ο εγκεκριμένος εξαγωγέας πρέπει να αποδείξει ότι τα πιστοποιητικά αυτά έχουν χρησιμοποιηθεί.

(γ) στις περιπτώσεις που αναφέρονται στην παράγραφο 5(β), η αρμόδια αρχή για τη διενέργεια του εκ των υστέρων ελέγχου που αναφέρεται στο άρθρο 15 της παρούσας απόφασης.

5. Στην άδεια ορίζεται κατ' επιλογή των αρμόδιων αρχών, ότι ο χώρος που προορίζεται για τη θεώρηση από το τελωνείο πρέπει:

(α) να έχει σφραγιστεί εκ των προτέρων με τη σφραγίδα του αρμόδιου τελωνείου του κράτους εξαγωγής και την υπογραφή, χειρόγραφη ή όχι, υπαλλήλου του εν λόγω τελωνείου.ή

(β) να έχει σφραγιστεί από τον εγκεκριμένο εξαγωγέα με ειδική σφραγίδα εγκεκριμένη από τις τελωνειακές αρχές του κράτους εξαγωγής, σύμφωνη με το υπόδειγμα του παραρτήματος ΙΙΙ. Το αποτύπωμα αυτό μπορεί να έχει τυπωθεί εκ των προτέρων επί των πιστοποιητικών.

6. Στις περιπτώσεις που αναφέρονται στην παράγραφο 5(α), μία από τις ακόλουθες μνείες συμπληρώνεται στη θέση 8 "Παρατηρήσεις" του πιστοποιητικού κυκλοφορίας AT.R:

"Procedimiento simplificado"

"Forenklet fremgangsmεde"

"Vereinfachtes Verfahren"

"Απλουστευμένη διαδικασία"

"Simplified procedure"

"Procιdure simplifiιe"

"Procedura semplificata"

"Vereenvoudigde regeling"

"Procedimento simplificado"

"Yksinkertaistettu menettely"

"Fφrenklat fφrfarande"

"Basitlestirilmis prosedόr".

7. Το πιστοποιητικό, συμπληρωμένο με τη μνεία της παραγράφου 6 και υπογεγραμμένο από τον εγκεκριμένο εξαγωγέα, επέχει θέση εγγράφου που πιστοποιεί ότι πληρούνται οι όροι του άρθρου 5 της παρούσας απόφασης.

Άρθρο 12 Έκδοση πιστοποιητικών κυκλοφορίας A.TR βάσει πιστοποιητικού κυκλοφορίας A.TR εκδοθέντος εκ των προτέρων

Όταν τα εμπορεύματα υπάγονται στον έλεγχο τελωνείου στην Κοινότητα ή στην Τουρκία, είναι δυνατόν να αντικατασταθεί το πρωτότυπο πιστοποιητικό κυκλοφορίας A.TR από ένα ή περισσότερα πιστοποιητικά κυκλοφορίας A.TR για την αποστολή όλων των εμπορευμάτων ή ορισμένων από αυτά σε άλλο μέρος της Κοινότητας ή της Τουρκίας. Το(α) πιστοποιητικό(ά) αντικατάστασης A.TR εκδίδεται(ονται) από το τελωνείο στον έλεγχο του οποίου υπάγονται τα εμπορεύματα.

Άρθρο 13 Διοικητική συνεργασία

1. Οι τελωνειακές αρχές των κρατών μελών της Κοινότητας και της Τουρκίας παρέχουν αμοιβαία, μέσω της Επιτροπής των Ευρωπαϊκών Κοινοτήτων, αφενός δείγματα αποτυπωμάτων των σφραγίδων που χρησιμοποιούν τα τελωνεία τους για την έκδοση πιστοποιητικών κυκλοφορίας A.TR. και, αφετέρου, τις διευθύνσεις των τελωνειακών αρχών που είναι υπεύθυνες για την επαλήθευση αυτών των πιστοποιητικών.

2. Προκειμένου να διασφαλίζεται η ορθή εφαρμογή της παρούσας απόφασης, η Κοινότητα και η Τουρκία παρέχουν αμοιβαία συνδρομή μέσω των αρμόδιων τελωνειακών διοικήσεων κατά τον έλεγχο της γνησιότητας των πιστοποιητικών κυκλοφορίας A.TR. και της ακρίβειας των στοιχείων που αναγράφονται σε αυτά.

Άρθρο 14 Εκ των υστέρων έκδοση πιστοποιητικών κυκλοφορίας A.TR.

1. Παρά τις διατάξεις του άρθρου 7 παράγραφος 1, πιστοποιητικό κυκλοφορίας είναι δυνατόν να εκδοθεί κατ' εξαίρεση και μετά την εξαγωγή των προϊόντων τα οποία αφορά, όταν:

(α) δεν εκδόθηκε κατά την εξαγωγή, λόγω σφαλμάτων, ακουσίων παραλείψεων ή ειδικών περιστάσεων. ή

(β) παρέχονται ικανοποιητικές αποδείξεις στις τελωνειακές αρχές ότι όντως εκδόθηκε πιστοποιητικό κυκλοφορίας A.TR., αλλά αυτό δεν έγινε αποδεκτό κατά την εισαγωγή για τεχνικούς λόγους.

2. Για την εφαρμογή της παραγράφου 1, ο εξαγωγέας οφείλει να αναφέρει στην αίτησή του τον τόπο και την ημερομηνία εξαγωγής των προϊόντων, τα οποία αφορά το πιστοποιητικό κυκλοφορίας A.TR., και να δηλώνει τους λόγους αυτής της αίτησης.

3. Οι τελωνειακές αρχές δύνανται να εκδώσουν εκ των υστέρων πιστοποιητικό κυκλοφορίας A.TR. μόνον αφού επαληθεύσουν ότι τα στοιχεία που παρατίθενται στην αίτηση του εξαγωγέα συμφωνούν με αυτά που περιέχει ο αντίστοιχος φάκελος.

4. Τα εκ των υστέρων εκδοθέντα πιστοποιητικά κυκλοφορίας A.TR πρέπει να αναγράφουν στη θέση 8 μία από τις ακόλουθες ενδείξεις:

"EXPEDIDO A POSTERIORI"

"UDSTEDT EFTERFΨLGENDE"

"NACHTRΔGLICH AUSGESTELLT"

"ΕΚΔΟΘΕΝ ΕΚ ΤΩΝ ΥΣΤΕΡΩΝ"

"ISSUED RETROSPECTIVELY"

"DELIVRE A POSTERIORI"

"RILASCIATO A POSTERIORI"

"AFGEGEVEN A POSTERIORI"

"EMITIDO A POSTERIORI"

"ANNETTU JΔLKIKΔTEEN"

"UTFΔRDAT I EFTERHAND"

"SONRADAN VERILMISTIR"

Άρθρο 15 Έλεγχος των πιστοποιητικών A.TR.

1. Ο εκ των υστέρων έλεγχος των πιστοποιητικών A.TR. πραγματοποιείται δειγματοληπτικά ή κάθε φορά που οι τελωνειακές αρχές του κράτους εισαγωγής έχουν βάσιμες αμφιβολίες ως προς τη γνησιότητα των πιστοποιητικών αυτών, τον χαρακτήρα των σχετικών προϊόντων ή την εκπλήρωση των λοιπών όρων που προβλέπει η βασική απόφαση και η παρούσα απόφαση.

2. Για την εφαρμογή των διατάξεων της παραγράφου 1, οι τελωνειακές αρχές του κράτους εισαγωγής επιστρέφουν το πιστοποιητικό A.TR. στις τελωνειακές αρχές του κράτους εξαγωγής και το τιμολόγιο, εφόσον έχει υποβληθεί, ή αντίγραφα των εν λόγω εγγράφων, αναφέροντας, όπου κρίνεται σκόπιμο, τους λόγους που δικαιολογούν την έρευνα. Προς επίρρωση του ελέγχου, οι τελωνειακές αρχές παρέχουν όλα τα απαραίτητα έγγραφα και κάθε πληροφορία που έχουν συγκεντρώσει σύμφωνα με τα οποία οι μνείες που αναγράφονται στο πιστοποιητικό AT.R είναι ανακριβείς.

3. Ο έλεγχος διενεργείται από τις τελωνειακές αρχές του κράτους εξαγωγής. Για το σκοπό αυτό, μπορούν να ζητούν την προσκόμιση κάθε αποδεικτικού στοιχείου και να διενεργούν ελέγχους των λογιστικών βιβλίων του εξαγωγέα, καθώς και οποιονδήποτε άλλον έλεγχο κρίνουν αναγκαίο.

4. Αν οι τελωνειακές αρχές του κράτους εισαγωγής αποφασίσουν να αρνηθούν τη μεταχείριση που προβλέπεται στη βασική απόφαση για τα συγκεκριμένα προϊόντα εν αναμονή των αποτελεσμάτων του ελέγχου, επιτρέπουν στον εισαγωγέα να παραλάβει τα προϊόντα υπό τον όρο ότι θα επιβληθούν τα προληπτικά μέτρα που κρίνονται απαραίτητα.

5. Οι τελωνειακές αρχές που ζητούν τη διενέργεια του ελέγχου ενημερώνονται για τα αποτελέσματα του ελέγχου το αργότερο εντός 10 μηνών. Τα εν λόγω αποτελέσματα πρέπει να ορίζουν σαφώς αν τα έγγραφα είναι γνήσια και αν τα σχετικά προϊόντα είχαν τύχει ελεύθερης κυκλοφορίας στην Κοινότητα ή στην Τουρκία και πληρούν τους λοιπούς όρους της βασικής απόφασης και της παρούσας απόφασης.

6. Εάν σε περίπτωση βάσιμων αμφιβολιών δεν ληφθεί απάντηση εντός δέκα μηνών ή εάν η απάντηση δεν περιλαμβάνει επαρκείς πληροφορίες ώστε να διαπιστωθεί η γνησιότητα του εν λόγω εντύπου ή ο πραγματικός χαρακτήρας των προϊόντων, οι τελωνειακές αρχές που έχουν ζητήσει τη διενέργεια ελέγχου δεν εγκρίνουν τη μεταχείριση που προβλέπεται στη βασική απόφαση εκτός εάν συντρέχουν έκτακτες περιστάσεις.

Άρθρο 16 Διευθέτηση διαφορών

Όταν κατά τη διενέργεια των ελέγχων του άρθρου 15, προκύπτουν διαφορές που δεν μπορούν να διευθετηθούν μεταξύ των τελωνειακών αρχών που ζήτησαν τον έλεγχο και των τελωνειακών αρχών που είναι αρμόδιες για τη διενέργειά του, ή όταν ανακύπτουν προβλήματα ερμηνείας της παρούσας απόφασης, υποβάλλονται προς εξέταση στην Επιτροπή Τελωνειακής Συνεργασίας.

Σε κάθε περίπτωση, οι διαφορές μεταξύ του εισαγωγέα και των τελωνειακών αρχών της χώρας εισαγωγής διευθετούνται βάσει της νομοθεσίας της εν λόγω χώρας.

Άρθρο 17 Κυρώσεις

Επιβάλλονται κυρώσεις σε κάθε πρόσωπο το οποίο συντάσσει ή προκαλεί τη σύνταξη εγγράφου το οποίο περιέχει εσφαλμένες πληροφορίες με σκοπό την υπαγωγή στη μεταχείριση που προβλέπεται στη βασική απόφαση.

Κεφάλαιο 3 Διατάξεις σχετικά με εμπορεύματα που μεταφέρουν ταξιδιώτες

Άρθρο 18

Υπό τον όρο ότι δεν προορίζονται για εμπορική χρήση, τα εμπορεύματα που μεταφέρουν ταξιδιώτες από ένα μέρος της τελωνειακής ένωσης σε ένα άλλο μέρος της τελωνειακής ένωσης, επωφελούνται από την ελεύθερη κυκλοφορία χωρίς να είναι υποχρεωτική η έκδοση του πιστοποιητικού που προβλέπει το κεφάλαιο 2, εφόσον δηλώνονται ως εμπορεύματα που πληρούν τους όρους για ελεύθερη κυκλοφορία και δεν υπάρχει αμφιβολία ως προς την ακρίβεια της δήλωσης.

Κεφάλαιο 4 Ταχυδρομικές αποστολές

Άρθρο 19

Οι ταχυδρομικές αποστολές (περιλαμβανομένων και των ταχυδρομικών δεμάτων) μπορούν να επωφελούνται από την ελεύθερη κυκλοφορία χωρίς να αποτελούν το αντικείμενο του πιστοποιητικού που ορίζει το κεφάλαιο 2, υπό τον όρο ότι δεν υπάρχει ένδειξη επί του δέματος ή επί των συνοδευτικών εγγράφων σύμφωνα με την οποία τα συγκεκριμένα εμπορεύματα δεν πληρούν τους όρους που καθορίζει η βασική απόφαση. Η ένδειξη αυτή έχει τη μορφή κίτρινης ετικέτας, υπόδειγμα της οποίας παρατίθεται στο παράρτημα IV, και τίθεται από τις τελωνειακές αρχές του κράτους εξαγωγής σε όλες τις περιπτώσεις του είδους αυτού.

Τίτλος III Τελωνειακές διατάξεις που εφαρμόζονται στις εμπορευματικές συναλλαγές με τρίτες χώρες

Κεφάλαιο 1 Διατάξεις σχετικά με την δασμολογητέα αξία των εμπορευμάτων

Άρθρο 20

Το κόστος μεταφοράς και ασφάλισης, καθώς και το κόστος της φόρτωσης και των εργασιών διεκπεραίωσης που σχετίζεται με τη μεταφορά εμπορευμάτων τρίτης χώρας μετά την είσοδο των εμπορευμάτων αυτών στην επικράτεια της τελωνειακής ένωσης, δεν λαμβάνεται υπόψη για τον καθορισμό της δασμολογητέας αξίας, υπό τον όρο ότι το κόστος αυτό εμφανίζεται ξεχωριστά από την όντως καταβληθείσα ή την καταβλητέα τιμή των εν λόγω εμπορευμάτων.

Κεφάλαιο 2 Παθητική τελειοποίηση

Άρθρο 21

Για τους σκοπούς του παρόντος κεφαλαίου, ως "τριγωνικές συναλλαγές" νοείται το σύστημα υπό το οποίο τα παράγωγα προϊόντα μετά την παθητική τελειοποίησή τους τίθενται σε ελεύθερη κυκλοφορία, με μερική ή πλήρη απαλλαγή από εισαγωγικούς δασμούς, σε ένα μέρος της τελωνειακής ένωσης άλλο από αυτό από το οποίο είχαν εξαχθεί προσωρινά τα εμπορεύματα.

Άρθρο 22

Η χρησιμοποίηση του συστήματος τριγωνικών συναλλαγών για την παθητική τελειοποίηση επιτρέπεται, εφόσον το ζητήσει ο δικαιούχος, με εξαίρεση τις περιπτώσεις κατά τις οποίες χρησιμοποιείται το σύστημα τυποποιημένων συναλλαγών με προκαταβολική εισαγωγή.

Άρθρο 23

1. Όταν γίνεται χρήση των τριγωνικών συναλλαγών χρησιμοποιείται το δελτίο INF 2.

2. Το δελτίο INF 2, που είναι σύμφωνο με το υπόδειγμα και τις διατάξεις που περιλαμβάνονται στις κοινοτικές και τουρκικές τελωνειακές διατάξεις, περιλαμβάνει ένα πρωτότυπο και ένα αντίγραφο που πρέπει να προσκομίζονται μαζί στο τελωνείο στο οποίο κατατίθεται η διασάφηση υπαγωγής στο καθεστώς. Το δελτίο INF 2 καταρτίζεται ανάλογα με τις ποσότητες των εμπορευμάτων που υπάγονται στο καθεστώς. Όταν προβλέπεται ότι οι επανεισαγωγές παράγωγων προϊόντων ή προϊόντων αντικατάστασης θα πραγματοποιηθούν με πολλές αποστολές σε διάφορα τελωνεία, το τελωνείο στο οποίο κατατίθεται η διασάφηση υπαγωγής στο καθεστώς, μετά από αίτηση του δικαιούχου της άδειας, εκδίδει τον απαιτούμενο αριθμό δελτίων INF 2 που αντιστοιχούν στις ποσότητες των εμπορευμάτων που υπάγονται στο καθεστώς.

3. Σε περίπτωση κλοπής, απώλειας ή καταστροφής του δελτίου INF 2, ο δικαιούχος της άδειας για καθεστώς παθητικής τελειοποίησης μπορεί να ζητήσει ένα αντίγραφο από το τελωνείο που έχει θεωρήσει το δελτίο. Το τελωνείο αυτό κάνει δεκτή την αίτηση αυτή υπό τον όρο ότι αποδεικνύεται ότι τα εμπορεύματα προσωρινής εξαγωγής, για τα οποία ζητείται η έκδοση αντιγράφου, δεν έχουν επανεισαχθεί.

Το αντίγραφο που εκδίδεται με τον τρόπο αυτό πρέπει να φέρει μία από τις ακόλουθες μνείες:

- DUPLICADO

- DUPLIKAT

- DUPLIKAT

- (((((((((

- DUPLICATE

- DUPLICATA

- DUPLICATO

- DUPLICAAT

- SEGUNDA VIA

- KAKSOISKAPPALE

- DUPLIKAT

- IKINCI NάSHADIR.

4. Η αίτηση για την έκδοση του δελτίου INF 2 αποτελεί τη συναίνεση του δικαιούχου της άδειας σχετικά με το ότι παραχωρεί το ευεργέτημα της συνολικής ή της μερικής απαλλαγής από εισαγωγικούς δασμούς σε άλλο πρόσωπο.

Άρθρο 24

1. Το τελωνείο στο οποίο κατατίθεται η διασάφηση υπαγωγής στο καθεστώς θεωρεί το πρωτότυπο και το αντίγραφο του δελτίου INF 2. Φυλάσσει το αντίγραφο και επιστρέφει το πρωτότυπο στο διασαφιστή.

2. Όταν το τελωνείο στο οποίο κατατίθεται η διασάφηση υπαγωγής στο καθεστώς κρίνει ότι το τελωνείο στο οποίο θα υποβληθεί η διασάφηση για θέση σε ελεύθερη κυκλοφορία απαιτεί ορισμένες πληροφορίες που δεν αναγράφονται στο δελτίο πληροφοριών, σημειώνει αυτά τα συμπληρωματικά στοιχεία στο δελτίο.

3. Το πρωτότυπο του δελτίου INF 2 προσκομίζεται στο τελωνείο εξόδου των εμπορευμάτων από το τελωνειακό έδαφος. Το τελωνείο αυτό βεβαιώνει την έξοδο των εμπορευμάτων από το εν λόγω έδαφος, πάνω στο πρωτότυπο, και το επιστρέφει στο πρόσωπο που το προσκόμισε.

Άρθρο 25

1. Όταν το τελωνείο στο οποίο κατατίθεται η διασάφηση υπαγωγής στο καθεστώς είναι αρμόδιο για τη θεώρηση του δελτίου πληροφοριών INF 2, αναγράφει στη θέση 16 τους τρόπους που χρησιμοποιήθηκαν για να εξασφαλισθεί ο προσδιορισμός της ταυτότητας των εμπορευμάτων προσωρινής εξαγωγής.

2. Σε περίπτωση που πραγματοποιείται δειγματοληψία ή χρησιμοποιούνται εικονογραφήσεις ή τεχνικές περιγραφές, το τελωνείο που αναφέρεται στην παράγραφο 1 επιβεβαιώνει τη γνησιότητα αυτών των δειγμάτων, εικονογραφήσεων ή τεχνικών περιγραφών, θέτοντας την τελωνειακή σφραγίδα του είτε επί των ειδών αυτών, εφόσον το επιτρέπει η φύση τους, είτε επί της συσκευασίας, έτσι ώστε να μην είναι δυνατή καμία παραποίηση.

Μια ετικέτα με τη σφραγίδα του τελωνείου στην οποία αναφέρονται τα στοιχεία αναφοράς της διασάφησης εξαγωγής επισυνάπτεται στα δείγματα, στις εικονογραφήσεις ή στις τεχνικές περιγραφές, έτσι ώστε να μην είναι δυνατή η αντικατάστασή τους.

3. Τα δείγματα, εικονογραφήσεις ή τεχνικές περιγραφές, των οποίων έχει βεβαιωθεί η γνησιότητα και έχουν σφραγισθεί σύμφωνα με την παράγραφο 2, παραδίδονται στον εξαγωγέα ο οποίος υποχρεούται να τα προσκομίσει, με ανέπαφες τις σφραγίδες, κατά την επανεισαγωγή των παράγωγων προϊόντων ή των προϊόντων αντικατάστασης.

4. Όταν απαιτείται ανάλυση της οποίας τα αποτελέσματα θα γνωστοποιηθούν μετά την θεώρηση του εντύπου INF 2 από το τελωνείο, το έγγραφο που περιέχει τα αποτελέσματα της εν λόγω ανάλυσης παραδίδεται στον εξαγωγέα σε σφραγισμένο φάκελο.

Άρθρο 26

1. Ο εισαγωγέας των παράγωγων προϊόντων ή των προϊόντων αντικατάστασης προσκομίζει το πρωτότυπο του δελτίου πληροφοριών INF 2 και, ενδεχομένως, τα μέσα εξακρίβωσης της ταυτότητας που αναφέρονται στο άρθρο 25 παράγραφοι 3 και 4 της παρούσας απόφασης στο τελωνείο λήξης του καθεστώτος, κατά την υποβολή της διασάφησης για θέση σε ελεύθερη κυκλοφορία.

2. Όταν τα παράγωγα προϊόντα ή τα προϊόντα αντικατάστασης τίθενται σε ελεύθερη κυκλοφορία με ενιαία αποστολή ή με περισσότερες από μία αποστολές αλλά στο ίδιο τελωνείο, το τελωνείο αυτό σημειώνει επί του πρωτοτύπου του δελτίου INF 2 τις ποσότητες των εμπορευμάτων προσωρινής εξαγωγής που αντιστοιχούν στις ποσότητες των παράγωγων προϊόντων ή των προϊόντων αντικατάστασης που τέθηκαν σε ελεύθερη κυκλοφορία.

Όταν το δελτίο INF 2 εξοφληθεί, επισυνάπτεται στην αντίστοιχη διασάφηση. Σε περίπτωση που δεν έχει εξοφληθεί πλήρως, επιστρέφεται στον διασαφιστή και συμπληρώνεται ανάλογα η διασάφηση για θέση σε ελεύθερη κυκλοφορία.

3. Όταν τα παράγωγα προϊόντα ή τα προϊόντα αντικατάστασης τίθενται σε ελεύθερη κυκλοφορία με περισσότερες από μία αποστολές σε διάφορα τελωνεία, χωρίς να έχει εφαρμοστεί το άρθρο 23 παράγραφος 2, το τελωνείο όπου κατατέθηκε η πρώτη διασάφηση για θέση σε ελεύθερη κυκλοφορία αντικαθιστά, μετά από αίτηση του διασαφιστή, το αρχικό δελτίο INF 2 με άλλα δελτία INF 2 που συντάσσονται ανάλογα με την ποσότητα των εμπορευμάτων που εξάγονται προσωρινά τα οποία δεν έχουν ακόμη τεθεί σε ελεύθερη κυκλοφορία. Το τελωνείο αναφέρει στο ή στα δελτία αντικατάστασης τον αριθμό και το τελωνείο έκδοσης του αρχικού δελτίου. Οι ποσότητες που περιλαμβάνονται στο δελτίο ή στα δελτία αντικατάστασης καταλογίζονται στις ποσότητες που αναφέρονται στο αρχικό δελτίο INF 2 το οποίο, αφού εξοφληθεί με τον τρόπο αυτό, επισυνάπτεται στην αρχική διασάφηση για θέση σε ελεύθερη κυκλοφορία. Κάθε δελτίο αντικατάστασης που έχει εξοφληθεί πλήρως επισυνάπτεται στη διασάφηση για θέση σε ελεύθερη κυκλοφορία στην οποία αναφέρεται.

Άρθρο 27

Το τελωνείο στο οποίο κατατίθεται η διασάφηση για τη λήξη του καθεστώτος έχει το δικαίωμα να ζητά από το τελωνείο που θεώρησε το δελτίο INF 2 τον εκ των υστέρων έλεγχο της γνησιότητας του δελτίου και της ακρίβειας των ενδείξεων που περιέχει, καθώς και τυχόν συμπληρωματικών πληροφοριών που αναγράφονται σ' αυτό.

Το τελευταίο αυτό τελωνείο ανταποκρίνεται στο αίτημα αυτό το συντομότερο δυνατό.

Κεφάλαιο 3 Επανεισαγόμενα εμπορεύματα

Άρθρο 28

1. Εμπορεύματα ενός μέρους της τελωνειακής ένωσης, τα οποία, αφού εξήχθησαν από το τελωνειακό έδαφος της ένωσης, επανεισάγονται στο έδαφος άλλου μέρους της τελωνειακής ένωσης και τίθενται σε ελεύθερη κυκλοφορία εντός διαστήματος τριών ετών, απαλλάσσονται από τους εισαγωγικούς δασμούς, μετά από αίτηση του ενδιαφερομένου.

Το διάστημα των τριών ετών μπορεί να παραταθεί ώστε να ληφθούν υπόψη ειδικές περιστάσεις.

2. Όταν, πριν από την εξαγωγή τους από το τελωνειακό έδαφος ενός μέρους της τελωνειακής ένωσης, τα επανεισαγόμενα εμπορεύματα είχαν τεθεί σε ελεύθερη κυκλοφορία με μειωμένο ή μηδενικό εισαγωγικό δασμό λόγω της χρήσης τους για ειδικό σκοπό, η προβλεπόμενη στην παράγραφο 1 απαλλαγή χορηγείται μόνον εφόσον τα εμπορεύματα αυτά πρόκειται να επανεισαχθούν για τον ίδιο σκοπό.

Όταν ο σκοπός για τον οποίο τα συγκεκριμένα εμπορεύματα πρόκειται να εισαχθούν δεν είναι πλέον ο ίδιος, το ποσό των εισαγωγικών δασμών που τους επιβάλλεται μειώνεται κατά το ποσό που έχει ενδεχομένως εισπραχθεί όταν τα εμπορεύματα αυτά τέθηκαν για πρώτη φορά σε ελεύθερη κυκλοφορία. Στην περίπτωση που το τελευταίο αυτό ποσό είναι ανώτερο του ποσού που προκύπτει από τη θέση των επανεισαγομένων εμπορευμάτων σε ελεύθερη κυκλοφορία, δεν χορηγείται καμία επιστροφή.

3. Η απαλλαγή από τους εισαγωγικούς δασμούς που προβλέπονται στην παράγραφο 1 δεν χορηγείται στην περίπτωση εμπορευμάτων που εξάγονται από το τελωνειακό έδαφος ενός μέρους της τελωνειακής ένωσης, στο πλαίσιο του καθεστώτος τελειοποίησης προς επανεισαγωγή, εκτός εάν τα εμπορεύματα αυτά παραμένουν στην κατάσταση στην οποία εξήχθησαν.

Άρθρο 29

Η απαλλαγή από τους εισαγωγικούς δασμούς που προβλέπει το άρθρο 28 της παρούσας απόφασης χορηγείται μόνο εφόσον τα εμπορεύματα επανεισάγονται στην κατάσταση στην οποία εξήχθησαν.

Άρθρο 30

Τα άρθρα 28 και 29 της παρούσας απόφασης εφαρμόζονται κατ' αναλογία στα παράγωγα προϊόντα που αρχικά εξήχθησαν ή επανεξήχθησαν λόγω υπαγωγής τους σε καθεστώς ενεργητικής τελειοποίησης.

Το ποσό των νομίμως οφειλόμενων εισαγωγικών δασμών προσδιορίζεται βάσει των κανόνων που ισχύουν στο πλαίσιο της ενεργητικής τελειοποίησης, και η ημερομηνία επανεξαγωγής των παράγωγων προϊόντων θεωρείται ως ημερομηνία θέσης σε ελεύθερη κυκλοφορία.

Άρθρο 31

Τα επανεισαγόμενα εμπορεύματα απαλλάσσονται από εισαγωγικούς δασμούς ακόμη και όταν αποτελούν μόνο τμήμα των εμπορευμάτων τα οποία είχαν εξαχθεί προηγουμένως από το τελωνειακό έδαφος του άλλου μέρους της τελωνειακής ένωσης.

Το ίδιο ισχύει και όταν τα εμπορεύματα αποτελούν τμήματα ή εξαρτήματα που ανήκουν σε μηχανές, όργανα, συσκευές ή άλλα προϊόντα που προηγουμένως είχαν εξαχθεί εκτός του τελωνειακού εδάφους του άλλου μέρους της τελωνειακής ένωσης.

Άρθρο 32

1. Κατά παρέκκλιση του άρθρου 29 της παρούσας απόφασης, τα επανεισαγόμενα εμπορεύματα που εμπίπτουν σε μία από τις ακόλουθες περιπτώσεις απαλλάσσονται από εισαγωγικούς δασμούς:

(α) εμπορεύματα τα οποία, αφού εξήχθησαν από το τελωνειακό έδαφος του άλλου μέρους της τελωνειακής ένωσης, δεν υπέστησαν επεξεργασίες άλλες από αυτές που είναι αναγκαίες για τη διατήρησή τους σε καλή κατάσταση ή εργασίες που μεταβάλλουν μόνο την εμφάνισή τους.

(β) εμπορεύματα τα οποία, αφού εξήχθησαν από το τελωνειακό έδαφος του άλλου μέρους της τελωνειακής ένωσης, υπέστησαν επεξεργασία άλλη από την αναγκαία για τη διατήρησή τους σε καλή κατάσταση, ή εργασίες άλλες από εκείνες που μεταβάλλουν μόνο την εμφάνισή τους, αλλά τα οποία αποδείχθηκαν ελαττωματικά ή ακατάλληλα για την προβλεπόμενη χρήση, υπό τον όρο ότι πληρούν μία από τις ακόλουθες προϋποθέσεις:

- οι εν λόγω επεξεργασίες ή εργασίες πραγματοποιήθηκαν στα εμπορεύματα αποκλειστικά με σκοπό την επιδιόρθωσή τους ή την επαναφορά τους σε καλή κατάσταση,

- η ακαταλληλότητά τους για την προβλεπόμενη χρήση τους κατέστη προφανής μόνο μετά την έναρξη των εν λόγω επεξεργασιών ή εργασιών.

2. Όταν επανεισαγόμενα εμπορεύματα έχουν υποστεί τις επεξεργασίες ή εργασίες που επιτρέπονται σύμφωνα με την παράγραφο 1 στοιχείο β) και εφόσον αυτές θα είχαν ως συνέπεια να υπόκεινται τα εμπορεύματα σε εισαγωγικούς δασμούς, ως να επρόκειτο για εμπορεύματα τα οποία είχαν τεθεί υπό καθεστώς παθητικής τελειοποίησης, εφαρμόζονται οι κανόνες δασμολόγησης που ισχύουν στο πλαίσιο του εν λόγω καθεστώτος.

Ωστόσο, εάν οι επεξεργασίες που έχουν υποστεί τα εμπορεύματα συνίστανται σε επιδιόρθωση ή επαναφορά στην αρχική κατάσταση, οι οποίες κατέστησαν αναγκαίες λόγω απρόβλεπτων περιστάσεων που δημιουργήθηκαν εκτός των τελωνειακών εδαφών και των δύο μερών της τελωνειακής ένωσης, εφόσον αποδεικνύεται με ικανοποιητικό για τις τελωνειακές αρχές τρόπο, χορηγείται απαλλαγή από τους εισαγωγικούς δασμούς με την προϋπόθεση ότι η αξία των επανεισαγόμενων εμπορευμάτων δεν είναι υψηλότερη, ως αποτέλεσμα αυτών των επεξεργασιών, από την αξία τους κατά τη στιγμή εξαγωγής από το τελωνειακό έδαφος του άλλου μέρους της τελωνειακής ένωσης.

3. Για την εφαρμογή των διατάξεων του δεύτερου εδαφίου της παραγράφου 2:

(α) ως «επισκευή ή επαναφορά στην αρχική κατάσταση που είναι αναγκαία» νοείται κάθε παρέμβαση που έχει ως αποτέλεσμα την επανόρθωση των ελαττωμάτων λειτουργίας ή των υλικών φθορών τις οποίες έχει υποστεί εμπόρευμα κατά τη διάρκεια της παραμονής του εκτός του τελωνειακού εδάφους και των δύο μερών της τελωνειακής ένωσης, χωρίς την οποία το εμπόρευμα δεν μπορούσε πλέον να χρησιμοποιηθεί κανονικά για τους σκοπούς για τους οποίους προοριζόταν.

(β) η αξία των επανεισαγόμενων εμπορευμάτων θεωρείται ότι δεν είναι υψηλότερη, λόγω της επεξεργασίας την οποία υπέστησαν, από την αξία τους κατά τη στιγμή εξαγωγής τους από το τελωνειακό έδαφος του άλλου μέρους της τελωνειακής ένωσης, όταν η επεξεργασία αυτή δεν υπερβαίνει τα όρια που θεωρούνται απολύτως αναγκαία για να μπορέσουν τα εμπορεύματα αυτά να εξακολουθήσουν να χρησιμοποιούνται με τον ίδιο τρόπο όπως και προηγουμένως.

Όταν η επισκευή ή η επαναφορά των εμπορευμάτων στην αρχική τους κατάσταση απαιτεί την ενσωμάτωση ανταλλακτικών, η ενσωμάτωση αυτή περιορίζεται στα τεμάχια που είναι απόλυτα αναγκαία προκειμένου τα εμπορεύματα να μπορούν να χρησιμοποιηθούν με τον ίδιο τρόπο όπως και κατά τη στιγμή εξαγωγής τους.

Άρθρο 33

Μετά από αίτηση του ενδιαφερομένου, οι τελωνειακές αρχές εκδίδουν, κατά την ολοκλήρωση των τελωνειακών διατυπώσεων εξαγωγής, έγγραφο που περιέχει τις αναγκαίες πληροφορίες για την αναγνώριση της ταυτότητας των εμπορευμάτων σε περίπτωση επανεισαγωγής τους στο τελωνειακό έδαφος ενός μέρους της τελωνειακής ένωσης.

Άρθρο 34

1. Γίνονται δεκτά ως επανεισαγόμενα εμπορεύματα:

- αφενός, τα εμπορεύματα για τα οποία προσκομίζεται προς υποστήριξη της διασάφησης για θέση τους σε ελεύθερη κυκλοφορία:

(α) αντίγραφο του παραστατικού εξαγωγής που παραδίδεται στον εξαγωγέα από τις τελωνειακές αρχές, ή αντίγραφο του εγγράφου αυτού επικυρωμένο από τις εν λόγω αρχές. ή

(β) το δελτίο πληροφοριών που προβλέπεται στο άρθρο 35 της παρούσας απόφασης.

Όταν οι τελωνειακές αρχές του τελωνείου επανεισαγωγής είναι σε θέση να διαπιστώσουν, με τα αποδεικτικά στοιχεία που διαθέτουν ή που μπορούν να ζητήσουν από τον ενδιαφερόμενο, ότι τα εμπορεύματα που διασαφίστηκαν για ελεύθερη κυκλοφορία είχαν αρχικά εξαχθεί από το τελωνειακό έδαφος του άλλου μέρους της τελωνειακής ένωσης, και ταυτόχρονα πληρούσαν τους όρους αποδοχής τους ως επανεισαγόμενων εμπορευμάτων, δεν απαιτούνται τα έγγραφα που αναφέρονται στα στοιχεία α) και β).

- αφετέρου, τα εμπορεύματα που καλύπτονται από δελτίο ΑΤΑ που έχει εκδοθεί στο άλλο μέρος της τελωνειακής ένωσης.

Τα εμπορεύματα αυτά μπορούν να γίνονται δεκτά ως επανεισαγόμενα εμπορεύματα εντός των ορίων που καθορίζει το άρθρο 28 της παρούσας απόφασης, ακόμη κι αν έχει λήξει η ισχύς του δελτίου ΑΤΑ.

Σε όλες τις περιπτώσεις, πρέπει να διεκπεραιώνονται οι ακόλουθες διατυπώσεις:

- επαλήθευση των πληροφοριών που αναγράφονται στις θέσεις Α έως Ζ στο δελτίο επανεισαγωγής.

- συμπλήρωση του στελέχους και της θέσης Η του δελτίου επανεισαγωγής.

- φύλαξη του φύλλου επανεισαγωγής.

2. Οι διατάξεις της παραγράφου 1 πρώτη περίπτωση δεν εφαρμόζονται στη διεθνή κυκλοφορία συσκευασιών, μέσων μεταφοράς ή ορισμένων εμπορευμάτων που γίνονται δεκτά υπό ειδικό τελωνειακό καθεστώς, όταν αυτόνομες ή συμβατικές διατάξεις προβλέπουν ότι δεν απαιτείται στις περιπτώσεις αυτές προσκόμιση τελωνειακών εγγράφων.

Δεν εφαρμόζονται επίσης στις περιπτώσεις κατά τις οποίες εμπορεύματα μπορούν να διασαφιστούν για θέση σε ελεύθερη κυκλοφορία με προφορική δήλωση ή με κάθε άλλη πράξη.

3. Εφόσον το κρίνουν αναγκαίο, οι τελωνειακές αρχές του τελωνείου επανεισαγωγής μπορούν να ζητούν από τον ενδιαφερόμενο να προσκομίσει συμπληρωματικά αποδεικτικά στοιχεία ειδικότερα για την εξακρίβωση της ταυτότητας των επανεισαγόμενων εμπορευμάτων.

Άρθρο 35

Το δελτίο πληροφοριών INF 3 συντάσσεται σε πρωτότυπο και δύο αντίγραφα, σε έντυπα που συμφωνούν με τα υποδείγματα που περιέχουν οι κοινοτικές και οι τουρκικές τελωνειακές διατάξεις.

Άρθρο 36

1. Το δελτίο INF 3 εκδίδεται μετά από αίτηση του εξαγωγέα από τις τελωνειακές αρχές του τελωνείου εξαγωγής κατά την ολοκλήρωση των διατυπώσεων εξαγωγής των συγκεκριμένων εμπορευμάτων, εφόσον ο εξαγωγέας δηλώσει ότι είναι πιθανόν τα εμπορεύματα αυτά να επανεισαχθούν μέσω τελωνείου του άλλου μέρους της τελωνειακής ένωσης.

2. Το δελτίο INF 3 μπορεί επίσης να εκδίδεται μετά από αίτηση του εξαγωγέα από τις τελωνειακές αρχές του τελωνείου εξαγωγής, μετά την ολοκλήρωση των διατυπώσεων εξαγωγής για τα συγκεκριμένα εμπορεύματα, υπό τον όρο ότι οι αρχές αυτές μπορούν να αποδείξουν, βάσει πληροφοριών που έχουν στη διάθεσή τους, ότι τα στοιχεία που περιέχονται στην αίτηση του εξαγωγέα ανταποκρίνονται ακριβώς στα εξαγχθέντα εμπορεύματα.

Άρθρο 37

1. Το δελτίο INF 3 περιέχει όλα τα πληροφοριακά στοιχεία που απαιτούν οι τελωνειακές αρχές για την αναγνώριση της ταυτότητας των εξαγόμενων εμπορευμάτων.

2. Όταν προβλέπεται ότι τα εξαγόμενα εμπορεύματα θα επανεισαχθούν στο τελωνειακό έδαφος του άλλου μέρους της τελωνειακής ένωσης ή στο τελωνειακό έδαφος και των δύο μερών της τελωνειακής ένωσης, μέσω διαφόρων τελωνείων άλλων από το τελωνείο εξαγωγής, ο εξαγωγέας μπορεί να ζητά την έκδοση περισσότερων δελτίων INF 3 ώστε να καλύπτεται η συνολική ποσότητα των εξαγόμενων εμπορευμάτων.

Ομοίως, ο εξαγωγέας μπορεί να ζητά από τις τελωνειακές αρχές που εκδίδουν το δελτίο INF 3 να το αντικαταστήσουν με περισσότερα δελτία INF 3 που θα καλύπτουν τη συνολική ποσότητα των εμπορευμάτων που περιέχονται στο δελτίο INF 3 που είχε αρχικά εκδοθεί.

Ο εξαγωγέας μπορεί επίσης να ζητήσει την έκδοση ενός δελτίου πληροφοριών INF 3 για ένα μόνο τμήμα των εξαγόμενων εμπορευμάτων.

Άρθρο 38

Το πρωτότυπο και ένα αντίγραφο του δελτίου INF 3 επιστρέφονται στον εξαγωγέα για να τα προσκομίσει στο τελωνείο επανεισαγωγής. Το δεύτερο αντίγραφο αρχειοθετείται από τις τελωνειακές αρχές που το εξέδωσαν.

Άρθρο 39

Το τελωνείο επανεισαγωγής καταγράφει στο πρωτότυπο και στο αντίγραφο του δελτίου INF 3 την ποσότητα των επανεισαγόμενων εμπορευμάτων που απαλλάσσονται από εισαγωγικούς δασμούς, φυλάσσει το πρωτότυπο και διαβιβάζει, στις τελωνειακές αρχές που το εξέδωσαν, το αντίγραφο του δελτίου αυτού, σημειώνοντας τον αριθμό αναφοράς και την ημερομηνία της διασάφησης για τη θέση σε ελεύθερη κυκλοφορία.

Οι εν λόγω τελωνειακές αρχές συγκρίνουν το αντίγραφο αυτό με εκείνο που έχουν στην κατοχή τους και το φυλάσσουν στα αρχεία τους.

Άρθρο 40

Σε περίπτωση κλοπής, απώλειας ή καταστροφής του δελτίου INF 3, ο ενδιαφερόμενος μπορεί να ζητήσει αντίγραφο από τις τελωνειακές αρχές που το εξέδωσαν. Οι αρχές αυτές δίδουν συνέχεια στην αίτηση εάν το δικαιολογούν οι περιστάσεις. Το αντίγραφο που εκδίδεται με τον τρόπο αυτό πρέπει να φέρει μία από τις ακόλουθες μνείες:

- DUPLICADO

- DUPLIKAT

- DUPLIKAT

- (((((((((

- DUPLICATE

- DUPLICATA

- DUPLICATO

- DUPLICAAT

- SEGUNDA VIA

- KAKSOISKAPPALE

- DUPLIKAT

- IKINCI NάSHADIR.

Οι τελωνειακές αρχές καταγράφουν στο αντίγραφο του δελτίου INF 3 που έχουν στην κατοχή τους ότι έχει εκδοθεί αντίγραφο.

Άρθρο 41

1. Οι αρμόδιες αρχές του τελωνείου εξαγωγής κοινοποιούν στις αρχές του τελωνείου επανεισαγωγής, εφόσον το ζητήσουν, όλες τις πληροφορίες που έχουν στη διάθεσή τους, προκειμένου να τους επιτρέψουν να προσδιορίσουν κατά πόσο τα εμπορεύματα πληρούν τους αναγκαίους όρους για να επωφεληθούν από τις διατάξεις του παρόντος κεφαλαίου.

2. Το δελτίο INF 3 μπορεί να χρησιμοποιείται για την αίτηση και για την κοινοποίηση των πληροφοριών που αναφέρονται στην παράγραφο 1.

Τίτλος IV Τελικές διατάξεις

Άρθρο 42

Η παρούσα απόφαση αντικαθιστά την απόφαση αριθ. 1/96 της Επιτροπής Τελωνειακής Συνεργασίας, της 20ής Μαΐου 1996, για τον καθορισμό λεπτομερών κανόνων εφαρμογής της απόφασης αριθ. 1/95 του Συμβουλίου Σύνδεσης ΕΚ-Τουρκίας.

Η παρούσα απόφαση εφαρμόζεται από την 1η Ιανουαρίου 2001.

Βρυξέλλες,

Για την Επιτροπή Τελωνειακής Συνεργασίας

Ο Πρόεδρος,

ΔΗΜΟΣΙΟΝΟΜΙΚΟ ΔΕΛΤΙΟ

Το προτεινόμενο μέτρο αποτελεί τροποποίηση της απόφασης αριθ. 1/96 της Επιτροπής Τελωνειακής Συνεργασίας ΕΚ-Τουρκίας για τον καθορισμό λεπτομερών κανόνων εφαρμογής της απόφασης αριθ. 1/95 του Συμβουλίου Σύνδεσης ΕΚ-Τουρκίας προκειμένου να ληφθούν υπόψη οι πρόσφατες εξελίξεις στην κοινοτική τελωνειακή νομοθεσία. το εν λόγω μέτρο δεν συνεπάγεται δημοσιονομικές επιπτώσεις.

Παράρτημα Ι

ΠΙΣΤΟΠΟΙΗΤΙΚΟ ΚΥΚΛΟΦΟΡΙΑΣ ΕΜΠΟΡΕΥΜΑΤΩΝ

>ΑΝΑΦΟΡΑ ΣΕ ΓΡΑΦΗΚΟ>

Παράρτημα ΙI

>ΘΕΣΗ ΠIΝΑΚΑ>

ΠΑΡΑΡΤΗΜΑ III

ειδική σφραγίδα που αναφέρεται στο άρθρο 11 (5).

>ΑΝΑΦΟΡΑ ΣΕ ΓΡΑΦΗΚΟ>

ΠΑΡΑΡΤΗΜΑ IV

Kίτρινη ετικέτα που αναφέρεται στο άρθρο 19

>ΑΝΑΦΟΡΑ ΣΕ ΓΡΑΦΗΚΟ>